Frogn

Frogn er en et bygdelag og en kommune i Follo i Akershus. Frogn grenser til Nesodden i nord, Ås i øst, Vestby i sør og Asker i vest.

 Geografi og klima 
Kommunen ligger mellom Oslofjorden i vest og Bunnefjorden i øst, men det meste av det kuperte landskapet ligger omkring 100 meter over havet. Det høyeste punktet er Varden (230 meter over havet) på Håøya midt i Oslofjorden.


 Normaler for Drøbak (75 moh.)eklima.no   Jan Feb Mar Apr Mai Jun Jul Aug Sep Okt Nov Des År Temperaturnormal (°C) −4,2 −4,0 0,0 4,2 10,5 15,0 16,3 15,2 11,0 6,6 0,9 −2,9 5,7 Nedbør (mm) 74 50 65 53 65 68  77 90 100  110 98 70 920

 Historie 
 Bosetning 
Ingen vet hvor langt tilbake i tiden Frogn har vært bebodd, men funn av steinøkser, gravhauger, skålgropfelter, bygdeborger og varder forteller at bosetningen må være gammel.
Storgården Froen har gitt navnet til bygda. Den gammelnorske formen Fraun gikk senere over til Frogn. Fraun betyr «fruktbar, gjødslet jord» og vitner om eldgammel jordbrukskultur i området.

Ved Skjellerud nord for Frogn kirke er det funnet et felt med mange skålgroper og en liten skipsristning. I det samme området er det også funnet flere gravhauger og rester av en grunnmur som arkeologene mener kan være en del av et lite kapell. Navn forteller at bl.a. gårdene Horgen, Haver, Ullerud, Elle, Heer m.fl. er meget gamle. På noen av disse gårdene er det blitt gjort oldfunn.

Det antas at herredshuset til gamle Frogn kommune lå i nærheten av Frogn kirke, slik at dette var administrasjonssenteret før det ble flyttet til Drøbak, da disse kommunene ble slått sammen fra 1. januar 1962.

 Senkingen av Blücher 
9. april 1940 kom det store tyske krigsskipet Blücher inn Oslofjorden, på vei til Oslo. Blücher ble angrepet med kanonene Moses og Aron, og to torpedoer fra Oscarsborg Festning, og sank etter en rekke treff som førte til store branner og eksplosjoner. Senkingen av Blücher gav blant annet kongen og regjeringen tid til å rømme fra Oslo.

Vraket har lekket olje, noe som utgjør en miljøtrussel for Drøbaksundet og det biologiske mangfoldet. Skroget inneholdt frem til 1994 anslagsvis 1500 m3 brunkulltjære i tanker langs bunn og sider på skroget. Brunkulltjære var et vanlig drivstoff for tyske krigsskip i perioden frem til og med annen verdenskrig. Ved en opprenskningsaksjon i 1994 ble mesteparten av brunkulltjæren pumpet ut, men det er fortsatt rester.

 Politikk 

Se også utfyllende artikkel: Kommunestyrevalg i Frogn.

 Kommunestyrevalget 2023 

 Skole og utdanning 
Frogn videregående skole er den nyeste skolen i Frogn kommune i nærheten av Heer. Skolen ble åpnet i 2006.

I tillegg til denne, er det Dal barneskole nordøst i kommunen, Heer barneskole, Sogsti barneskole, Drøbak Montessori barneskole, Drøbak Montessori ungdomsskole, Dyrløkkeåsen barne- og ungdomsskole, Drøbak barneskole og Seiersten ungdomsskole, som alle ligger i eller ved Drøbak.

 Kultur 

 Idrettsliv 
Idrettslaget Drøbak/Frogn organiserer aktiviteter i fotballgruppe, skigruppe, orienteringsgruppe, friidrett, sykkelgruppe, håndballgruppe og mer.

I Nordre Frogn holder Skaubygda IL til, med hovedbase på Dalbanen nær Brevik. Kommunen har også seilklubb, tennisklubb, golfklubb og sykkelklubb.

 Tusenårssted 
Kommunens tusenårssted er Badeparken, valgt av tusenårskomiteen på bakgrunn av forslag innkommet fra kommunens innbyggere. Stedet ble valgt på grunn av sin unike beliggenhet, at det knytter kommunen til det maritime, at det er en naturlig møte-, samlings- og arrangementsplass for hele kommunen og at det kunne gjøres mye for å legge forholdene bedre tilrette i parken.

 Kulturminner 
Kulturlandskapet i Frogn har et av fylkets tetteste innslag av kulturminner fra steinalder, bronsealder, jernalder og middelalder. Av disse utgjør gravminner og bosetningsspor fra bronsealder og jernalder den største delen. Kommunen har flere helleristningslokaliteter, blant annet figurristningen på Skjellerud. Fornminner som gravfelt og gravhauger er generelt godt tilgjengelige i Frogn. I tillegg gjøres det årlig gjøres funn av steinalderboplasser, gravminner og bosetningsspor fra bronsealder og jernalder. Det gjøres også mange løsfunn fra steinalderen, blant annet deler av en buttnakket øks og en del av en kølle. Oscarsborg festning i Drøbaksundet er et kulturminne av nyere tid og har hatt en plass i norsk forsvarshistorie fra 1640 og fram til i dag.

Det finnes mange severdigheter i Frogn kommune. Av severdigheter som kan nevnes er Follo Museum, Drøbak Akvarium, Julehuset i Drøbak, Drøbak Golfklubb, Drøbak Lutefiskmuseum, Smia Flerbrukshus og øyene Håøya, Aspond, Lågøya og Søndre Langåra.

 Referanser 

 Eksterne lenker 


  Kommunefakta Frogn - Statistisk sentralbyrå 
  Oscarsborg festning - forsvarsbygg.no
  Visit Drøbak
  Kultur i Frogn på kart fra Kulturnett.no